Blankakrona sturno

La Blankakrona sturno (Lamprotornis albicapillus) estas specio de sturno de la familio de Sturnedoj. Ĝi troviĝas en Orienta Afriko nome en Ĝibutio, suda Etiopio, norda Kenjo kaj norda kaj okcidenta Somalio. Pli malgrandaj birdoj el norda Kenjo kaj apuda suda Etiopio estis priskribitaj kiel raso horrensis kiu eble meritas agnoskon, sed necesas pli da studado kaj ĝis tiam estas traktata kiel monotipa.

Ĝi estas tre rimarkinda sturno grizbruna al nigreca kun tre elstaraj blankecaj partoj en kapo kaj plej subaj partoj. La blanka krono, kiu nomigas la specion kaj en Esperanto kaj en la latina scienca nomo albicapillus, komencas inter frunto kaj okulo kun rozoranĝeca nuanco. Tiu blankeca krono ĉirkaŭas la okulon (kiu montras ankaŭ blankecan irison) kaj malantaŭ la okuloj plilarĝiĝas ĝis antaŭ la nuko. La resto de la supraj partoj estas malhelbrunaj kun malhelverdecaj briloj en ŝultroj kaj flugiloj, kiuj havas blankajn bordojn. La vosto estas longeca kaj horizontale strieca.

En la subaj partoj la gorĝareo estas malhelbruna dum la brusto kaj supra ventro estas malhelbruna tre strieca per vertikalaj blankecaj strietoj. Je la kruroj la tuta suba ventro estas blankeca dum la subvosto estas jam denove malhelbruna; plej rimarkinde estas ke ankaŭ la femuroj kovriĝas el blankeca plumetaro. Kruroj kaj beko estas nigrecaj.

Resume tiu specio havas blankan kronon kiel la samgenra Fiŝera sturno kaj rimarkindan blankan suban ventron kiel la Dukolora sturno.

 Referencoj 
 BirdLife International 2004. Spreo albicapillus. 2006 IUCN Ruĝa Listo de Minacataj Specioj. Konsultita la 24an de julio 2007.


Kategorio:Paseroformaj
Kategorio:Sturnedoj
Kategorio:Birdoj de Afriko